Diari Oficial de la Generalitat Valenciana


Sumari del DOGV 8662, del 23-10-2019 (2019/9387)

RESOLUCIÓ de 23 de setembre de 2019, de la Direcció General de Medi Natural i d'Avaluació Ambiental, per la qual s'ordena la publicació de la resolució complementària a la declaració d'impacte ambiental corresponent a l'expedient 32/12-AIA Terrateig i Llocnou de Sant Jeroni.
-----------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8662

Data del DOGV
:   23-10-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/9387


Data del document
:   23-09-2019

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Terrateig
    * Llocnou de Sant Jeroni
    * impacte ambiental

RESOLUCIÓ de 23 de setembre de 2019, de la Direcció General de Medi Natural i d'Avaluació Ambiental, per la qual s'ordena la publicació de la resolució complementària a la declaració d'impacte ambiental corresponent a l'expedient 32/12-AIA Terrateig i Llocnou de Sant Jeroni. [2019/9387]  
De conformitat amb l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'impacte ambiental, que estableix la publicació en el Diari Oficial de la Generalitat Valenciana de la declaració d'impacte ambiental, resolc:  
  
Publicar en el Diari Oficial de la Generalitat Valenciana la resolució complementària i modificativa de les declaracions d'impacte ambiental de 13 d'octubre de 2005 i Resolució de 4 de juliol de 2006 (expedient 117-2005-AIA), i de 19 de juny de 2012 (expedient 32-2012-AIA).  
«Resolució complementària i modificativa de les declaracions d'impacte ambiental de 13 d'octubre de 2005 i Resolució de 4 de juliol de 2006 (expedient 117-2005-AIA), i de 19 de juny de 2012 (expedient 32-2012-AIA)  
  
Expedient: 32-2012-AIA.  
Títol: modificació de projecte de complex avícola de posta amb ovoprocessadora.  
Promotor: Granjas Dulcesol, SL.  
Òrgan substantiu: Servei de Prevenció i Control Integrat de la Contaminació.  
Localització: parcel·les 43 i 68 del polígon 2, de Terrateig, i parcel·les 5 i 130 del polígon 1, de Llocnou de Sant Jeroni (València). (Antigues parcel·les cadastrals 39, 42, 43, 44, 45, 65, 67, 70, 71, 72, 73, 74, 75, 76, 77, 78 del polígon 2, de Terrateig).  
  
Antecedents  
El 13 d'octubre de 2005, la Direcció General de Gestió del Medi Natural emet declaració d'impacte ambiental (d'ara endavant, DIA) del projecte de legalització d'explotació avícola de posta al terme municipal de Terrateig per a explotació de 454.200 places per a gallines ponedores en cinc naus (expedient 117-2005-AIA).  
El 4 de juliol de 2006, la Direcció General de Gestió del Medi Natural emet una resolució que modifica la capacitat d'emmagatzematge de gallinassa establida en la DIA.  
El 19 de juny de 2012, la Direcció General d'Avaluació Ambiental i Territorial emet declaració d'impacte ambiental (expedient 32-2012-AIA) del projecte de modificació d'explotació avícola de posta i ovoprocessadora als termes municipals de Llocnou de Sant Jeroni i Terrateig. Després de la modificació proposada les instal·lacions disposarien de quatre naus, ovoprocessadora i magatzem. Les places previstes eren de 537.600.  
El 16 de febrer de 2017, el Servei de Prevenció i Control Integrat de la Contaminació remet documentació referent a una nova modificació del projecte. Segons aquesta documentació, el projecte modificat en 2012 no es va executar tal com va ser aprovat de manera que l'explotació, a data de recepció de la documentació, disposava de tres naus destinades a l'allotjament de les gallines ponedores, un magatzem, una cambra de fred i l'ovoprocessadora. En els plans de la documentació remesa consta una nau pendent d'executar i aprovada legalment.  
  
La modificació sol·licitada incorporava el magatzem com a nau de producció amb la finalitat de complir la normativa de benestar animal sense augmentar la capacitat autoritzada.  
Amb la modificació prevista l'explotació aconseguiria un total de 430.497 places, inferior a la capacitat autoritzada. Les remodelacions realitzades s'han efectuat sempre sobre el mateix perímetre d'ubicació de les naus amb demolició d'estructures existents o bé aprofitant els espais de separació entre les naus existents.  
Aquesta modificació la va informar el Servei d'Avaluació d'Impacte Ambiental amb data de 20 de febrer de 2017, i va considerar que, després de l'anàlisi tècnica realitzada, la modificació no era un supòsit de l'article 7.2.c de la Llei 21/2013, d'avaluació ambiental.  
Amb data de 20 de febrer de 2019, el Servei de Prevenció i Control Integrat de la Contaminació remet documentació respecte a una nova modificació del projecte.  
La modificació consisteix en l'execució d'una nova nau de dimensions 128,5 m x 20,5 m amb capacitat per a 107.100 places. La nova nau (nau VIII) se situarà en el lloc que actualment ocupa la cambra de fred i terrenys annexos.  
La capacitat màxima de l'explotació després de la modificació serà de 537.597 places, i la capacitat màxima ja autoritzada és de 537.600 places.  
La situació de l'explotació després de la modificació serà:  
Nau III (existent): 1.785,67 m² de superfície i capacitat per a 27.297 gallines allotjades en sistema aviari.  
Nau IV (existent): 3.166,14 m² de superfície i capacitat per a 134.000 gallines allotjades en el sistema de gàbies en bateria.  
Nau V (existent): 3.166,14 m² amb una capacitat de 134.000 gallines allotjades en sistema de gàbies en bateria.  
Nau VI (existent): 3.166,14 m² amb una capacitat de 134.000 gallines allotjades en sistema aviari.  
Nau VIII (a executar): 2.636,41 amb una capacitat de 107.100 places en sistema aviari.  
Ovoprocessadora i edificis auxiliars (oficina, moll, classificadora): ocupen una superfície de 2.166,34 m². L'explotació disposa també d'aljub, depòsits d'aigua i femer de 437.36 m².  
La superfície total construïda serà de 16.087,19 m². La superfície total dels terrenys és de 122.328 m².  
Segons la documentació aportada, amb aquesta distribució es compleix la normativa municipal en la qual no es permet una ocupació de parcel·la superior al 30 % al municipi de Terrateig.  
El 10 d'abril de 2019, el Servei d'Avaluació d'impacte ambiental determina que la modificació del projecte no és un cas que recull la legislació sectorial en matèria d'avaluació d'impacte ambiental atés que la nova nau es construirà en espai ja prèviament construït i l'explotació no supera la capacitat autoritzada en nombre d'ocells per tant que no és previsible que existisca un augment del consum de recursos o generació de residus per damunt del projecte autoritzat.  
  
En aquest informe es conclou que s'emetrà una resolució per a incorporar a l'expedient d'avaluació d'impacte ambiental les modificacions proposades.  
El 13 de maig de 2019, el Servei de Prevenció i Control Integrat de la Contaminació remet documentació complementària i sol·licita l'emissió de la resolució en matèria d'impacte ambiental.  
Descripció de la nova nau  
La nau a executar presentarà una estructura metàl·lica i cintres a dues aigües. La coberta serà de xapa metàl·lica lacada. La nau comptarà amb un fals sostre de plafó multicapa de 4 cm, farcit de poliuretà. Les parets laterals i frontals seran cobertes de plafó multicapa (sàndvitx) L/G, amb xapa metàl·lica exterior lacada i xapa metàl·lica interior galvanitzada. Els plafons de tancament es muntaran sobre sòcol d'obra, de 0,3 metres d'alçària, per tot el contorn de l'obra. La nau, a dues aigües, tindrà una longitud de 128,48 metres i una amplària de 20,52 metres, amb una separació entre pòrtics de quatre metres, i un alçària en carener d'11,45 m. Serà una nau productiva amb sistema tipus aviari, de dues alçàries, amb capacitat per a 107.100 gallines ponedores, degudament adaptada al Reial decret 3/2002, d'11 de gener, pel qual s'estableixen les normes mínimes de protecció de les gallines ponedores. Interiorment s'instal·laran cinc files de sistema aviari de 123,53 x 2,47 m, separades entre si per corredors d'amplària 1,27 m. Cada fila del sistema aviari estarà composta per 39 seccions de covadors de dimensions unitàries 2,412 x 2,47 metres, i una secció covador i 20 seccions de pas de dimensions unitàries 1,206 x 2,47 m, la qual cosa es correspon amb 11 elements estructurals distribuïts en 3 nivells.  
A causa de la combinació de seccions amb covadors i seccions amb passarel·la dins d'una línia de covadors, per una part pot adaptar-se perfectament la superfície del covador i, per una altra, les passarel·les ofereixen a les gallines la possibilitat de moure's més fàcilment entre els diferents nivells. La nau disposarà d'un covador comunitari des d'on els ous es recullen de forma automatitzada.  
Davall de cada pis se situen les cintes de fem que conduiran els excrements fora de la nau.  
Amb la modificació proposada la producció anual esperada serà de 267.549.696 ous.  
Els increments de consum previstos a conseqüència de l'entrada en funcionament de la nova nau serà de 10.710 m³ per a consum de les aus i 353,28 m³ d'aigua de neteja, 60.591,83 kWh/any, un augment del consum de pinsos de 514.080,00 kg/any, un increment en la gestió de fem de 5.890,50 tones/any. També es produirà un increment de l'emissió de gasos d'efecte d'hivernacle. No obstant això, cap d'aquests paràmetres constitueix un increment de consum de recursos o de producció de fem per damunt de l'autoritzat en 2012.  
  
Documentació administrativa  
- Informe de compatibilitat urbanística de l'Ajuntament de Terrateig de 15 de gener de 2019, en sentit favorable.  
- Informe de la Confederació Hidrogràfica del Xúquer que ratifica l'informe emés amb data de 12 de juliol de 2017.  
Afeccions legals  
No s'han detectat noves afeccions legals en l'àmbit de modificació del projecte.  
Actualment els terrenys forestals annexos a l'explotació estan considerats com a terreny forestal estratègic segons el Pla d'acció territorial forestal de la Comunitat Valenciana.  
Consideracions ambientals  
Les modificacions efectuades amb posterioritat a l'emissió de la DIA de 19 de juny de 2012 han consistit en successives modificacions de les instal·lacions sense que existisca variació en el nombre d'ocells que contindrà l'explotació i sense que siga previsible, en aquest sentit, que hi haja nous efectes ambientals significatius.  
Les modificacions s'han efectuat en la part de l'explotació situada al municipi de Terrateig i les modificacions que es proposen es realitzaran a menys de 500 metres de terreny forestal estratègic. La qualificació del terreny, a l'efecte de la consideració en el projecte, no suposa la generació de nous possibles efectes ambientals significatius. No obstant això, a més del compliment de les mesures de prevenció establides en la DIA, i tenint en compte l'entrada en vigor de nova normativa, s'ampliarà el condicionant ambiental número 1 per a augmentar el nivell de protecció de la DIA.  
Després de l'anàlisi tècnica de l'expedient, i analitzats els antecedents de l'explotació, atés que existeixen diversos pronunciaments ambientals amb diferents condicionants ambientals, alguns que no són aplicables, altres coincidents en els mateixos aspectes i difícilment interpretables, i ateses les modificacions legislatives, es considera necessari unificar els condicionants ambientals dels diferents pronunciaments emesos, ampliar-los i modificar la seua redacció amb la finalitat de facilitar-ne el compliment i interpretació, instar el compliment de la normativa que a cada moment estiga en vigor (excepte casos en els quals es considera necessari fer esment específic de determinada normativa) i d'aquesta manera aconseguir que les mesures preventives i correctores siguen suficients, necessàries i eficaces.  
Consideracions jurídiques  
1. L'article 44 de la Llei 21/2013, d'avaluació ambiental, permet la modificació de les condicions de la declaració d'impacte ambiental en els termes d'aquest article.  
2. El Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, atribueix a la Direcció General de Qualitat i Educació Ambiental la competència sobre avaluació d'impacte ambiental de projectes. Mitjançant la Resolució de 9 d'agost de 2019, el director general de Qualitat Ambiental i Educació Ambiental delega la competència d'avaluació d'impacte ambiental de projectes en el director general de Medi Natural i d'Avaluació Ambiental.  
Per tot el que s'ha dit anteriorment, es resol:  
  
Primer  
Es modifica, amplia i unifica la part dispositiva de les declaracions d'impacte ambiental de 13 d'octubre de 2005 i Resolució complementària de 4 de juliol de 2006 i declaració d'impacte ambiental de 19 de juny de 2012, de manera que el projecte haurà de complir els condicionants següents:  
1. Mesures de prevenció d'incendis forestals:  
a) S'ha de complir el que estableix el Decret 7/2004, de 23 de gener, del Consell de la Generalitat, pel qual s'aprova el plec general de normes de seguretat en prevenció d'incendis forestals a observar en l'execució d'obres i treballs que es realitzen en terreny forestal o en els seus voltants.  
b) S'han d'adoptar mesures de prevenció i protecció contra incendis forestals tenint en compte l'article 178 de la LOTUP i els plans de prevenció municipals. L'òrgan competent en prevenció d'incendis, amb anterioritat a l'obtenció de la llicència municipal d'obres, haurà d'emetre informe sobre les mesures d'adaptació elegides pel promotor.  
  
2. Gestió de subproductes i residus:  
a) Els residus produïts en les fases de desmantellament i de construcció de les noves instal·lacions s'hauran d'emmagatzemar separadament i gestionar de conformitat amb la seua naturalesa i perillositat d'acord amb la legislació vigent en matèria de residus, i prevaldrà la reutilització en la gestió d'aquests residus i, en tot cas, seran entregats a gestor de residus de construcció i demolició.  
b) Els residus zoosanitaris infecciosos i químics que pogueren produir-se en l'explotació hauran de ser manipulats i emmagatzemats degudament, s'hauran d'acumular en contenidors homologats a aquest efecte i hauran de ser retirats per gestor autoritzat. Els residus assimilables a urbans, hauran de destinar-se a ecoparc, o ser gestionats a través del servei municipal de recollida de fems; els olis lubrificants usats de motors i màquines de l'explotació s'hauran de portar a centres especialitzats per al seu reciclatge.  
c) S'haurà de gestionar l'eliminació de cadàvers d'acord amb la normativa vigent que regule les normes sanitàries aplicables als subproductes animals no destinats al consum humà.  
d) Els contractes de gestió de residus i subproductes hauran d'estar en tot moment adaptats al nombre d'animals i al volum generat.  
3. Prevenció de la contaminació:  
a) Les noves naus que es construïsquen hauran de connectar-se a la xarxa d'evacuació de pluvials. Els punts d'abocament final de pluvials hauran de disposar d'elements de protecció contra l'erosió hídrica. S'haurà de comprovar periòdicament l'estat d'aquesta xarxa.  
b) Respecte al sistema plantejat per al tractament d'aigües residuals, s'haurà de complir el que a aquest efecte ha disposat l'òrgan de conca en la concessió que permet la reutilització d'aigües depurades.  
c) El depòsit d'emmagatzematge temporal de llots haurà de disposar d'una coberta per a evitar la incorporació de pluvials. La gestió la realitzarà un gestor o mitjançant l'aplicació en camp abans del tractament d'acord amb la legislació vigent a cada moment en la matèria.  
  
d) En l'aplicació de llots tractats en camp i en l'aplicació de l'aigua depurada, s'haurà d'aplicar l'Ordre 10/2018, de 27 de febrer, de la Conselleria d'Agricultura, Medi Ambient, Canvi Climàtic i Desenvolupament Rural, sobre utilització de matèries fertilitzants nitrogenades en les explotacions agràries de la Comunitat Valenciana o normativa que la substituïsca.  
e) La zona d'eixida sota la cinta transportadora de gallinassa a l'exterior haurà d'estar impermeabilitzada.  
f) El femer de l'explotació haurà de tindre la capacitat suficient per a emmagatzemar la gallinassa en cas de desfasament entre la neteja de les naus i la seua retirada sense que puga disminuir-se la capacitat actualment existent. Haurà d'estar degudament impermeabilitzat i cobert. Els lixiviats que es produïsquen durant el possible emmagatzematge de la gallinassa en el femer no podran abocar-se lliurement, els quals hauran d'incorporar-se a les piles de fem, depurar-se o gestionar-se a través de gestor autoritzat.  
4. Aplicació de bones pràctiques en la gestió del fem: en el cas d'haver de dur a terme un emmagatzematge prolongat de gallinassa en el femer, s'hauran d'aplicar mesures per al maneig d'aquest producte (voltejos periòdics, formació de piles, etc.) per a afavorir la ventilació del producte.  
5. Prevenció d'efectes ambientals en l'exterior de l'explotació:  
  
Les façanes on se situen les eixides de l'aire del sistema de ventilació de les naus i l'eixida de la cinta de transport de les dejeccions animals hauran de disposar de sistemes de retenció dins de les naus o el perímetre d'aquestes per a evitar l'eixida incontrolada de plomes.  
6. Prevenció d'impactes sobre el patrimoni cultural.  
En la construcció de la nova nau i encara que es tracta d'un àmbit ja afectat per la remoció de terres, s'haurà de dur a terme una vigilància a l'efecte de detectar la possible aparició d'elements integrants del patrimoni cultural valencià. En el cas d'aparició de troballes, s'hauran de paralitzar les obres i s'haurà de comunicar l'existència d'aquestes a l'òrgan competent en matèria de patrimoni cultural.  
7. Modificacions del projecte:  
Qualsevol modificació del projecte serà objecte d'avaluació ambiental quan siga un cas exigit per la normativa sectorial d'avaluació ambiental vigent en l'àmbit de la Comunitat Valenciana, i caldrà aplicar el procediment d'avaluació d'impacte ambiental previst en aquesta.  
  
  
Segon  
Aquesta resolució complementària i modificativa no serà objecte de cap recurs, sense perjudici dels que, si escau, siguen procedents en via administrativa i judicial contra l'acte pel qual s'autoritza el projecte.  
  
Tercer  
Publicar aquesta resolució en el Diari Oficial de la Generalitat Valenciana de la manera reglamentària, d'acord amb el que es disposa en l'article 41.3 de la Llei 21/2013, de 9 de desembre, d'avaluació ambiental modificada per la Llei 9/2018.  
La regulació de la vigència d'aquesta declaració d'impacte ambiental serà l'establida en l'article 43 de la Llei 21/2013, modificada per la Llei 9/2018.  
  
València, 19 d'agost de 2019.- El director general de Medi Natural i d'Avaluació Ambiental (p. d. del director general de Qualitat i Educació Ambiental, R 09.08.2019; DOGV 8614, 16.08.2019): Fran Quesada Ferre.»  
  
València, 23 de setembre de 2019.- El director general de Medi Natural i d'Avaluació Ambiental (p. d. del director general de Qualitat i Educació Ambiental, R 09.08.2019; DOGV 8614, 16.08.2019): Fran Quesada Ferre.